Curriebeker: Pumas skryf eie sprokiesverhaal(Foto: Carling Currie Cup, Twitter) Toe die Suidoos-Transvaalse Rugbyunie in 1969 gestig is, sou baie min van hul ondersteuners in die destydse Witbank kon voorspel dat hulle eendag die Curriebeker sal wen. In 1996 het hulle die Pumas geword en ŉ paar jaar later na Mbombela (Nelspruit) geskuif, maar steeds het die Goue Beker ontbreek. In die Pumas-trofeekas het die SuperSport-uitdaagtrofee, die Vodacombeker, drie titels in die Curriebeker se Eerste Liga, die Paul Roos-beker en die Sport Pienaar-trofee reeds gepryk, maar vir 53 jaar was daar ŉ leë Curriebeker-staanplek. Nou kan die Pumas met trots plek daarvoor maak nadat hulle Saterdag in Kimberley die Curriebeker-eindstryd teen Griekwas met 26-19 gewen het nadat hulle rustyd met 18-9 voor was. Breek ŉ lansie vir die spelers en hul onbesonge afrigter, Jimmy Stonehouse, wat die span sedert 2007 afrig. Wanneer gaan een van die groot bonde die waarde van Stonehouse besef? Hoe kan ŉ man wat in 2013 Suid-Afrika se afrigter van die jaar was, nooit raakgesien word nie? Veral hoe hy jong spelers ontwikkel, ook hoe hy Devon Williams, Sebastian de Klerk, Eddie Fouché, Tinus de Beer, Chriswill September en ystervoorspelers soos Corné Fourie, Eduan Swart, Shane Kirkwood, Daniel Maartens en die kaptein, Willie Engelbrecht, in helde gesmee het. Die Pumas was verlede week in Bloemfontein teen die planke teen die Vrystaat-Cheetahs, maar ŉ ysere wil, durf en passie en die feit dat die span nooit gaan lê het nie, het die deurslag gegee. Gee Griekwas ook krediet, want die afrigter, Pieter Bergh, het spelers soos George Whitehead, Munier Hartzenberg, Rynhardt Jonker en Hanru Sirgel opnuut na vore laat tree. Albei spanne moes vanjaar soms teen die oormag veg; hulle moes staande bly teen die Bulle, Haaie, Westelike Provinsie en die Leeus wat ŉ magdom talent het om vanuit te kies en keur. Durf, passie en karakter kan egter nie gekoop word nie. Punte: Pumas 26 (18): Drieë: Devon Williams, Eduan Swart, Willie Engelbrecht. Doelskop: Eddie Fouché. Strafdoele: Fouché (3). Griekwas 19 (9): Drie: Munier Hartzenberg. Doelskop: George Whitehead. Strafdoele: Whitehead (4).